CELEX: 32019R0917
Language: hu
Date: 2019-06-04 00:00:00
Title: A Bizottság (EU) 2019/917 végrehajtási rendelete (2019. június 4.) az Európai Parlament és a Tanács (EU) 2015/848 rendeletének 25. cikke szerinti, a fizetésképtelenségi nyilvántartások összekapcsolására szolgáló rendszerhez szükséges műszaki leírások, intézkedések és egyéb követelmények megállapításáról

5.6.2019   
               
               
                  HU
               
               
                  Az Európai Unió Hivatalos Lapja
               
               
                  L 146/100
               
            
         A BIZOTTSÁG (EU) 2019/917 VÉGREHAJTÁSI RENDELETE
         (2019. június 4.)
         az Európai Parlament és a Tanács (EU) 2015/848 rendeletének 25. cikke szerinti, a fizetésképtelenségi nyilvántartások összekapcsolására szolgáló rendszerhez szükséges műszaki leírások, intézkedések és egyéb követelmények megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fizetésképtelenségi eljárásról szóló, 2015. május 20-i (EU) 2015/848 európai parlamenti és a tanácsi rendeletre (1) és különösen annak 25. cikke (2) bekezdésének a)–f) pontjára,
         mivel:
         
                     (1)
                  
                  
                     A fizetésképtelenségi nyilvántartások összekapcsolására szolgáló rendszer létrehozása érdekében meg kell határozni és el kell fogadni a rendszer végrehajtásának egységes feltételeit biztosító műszaki leírásokat, intézkedéseket és egyéb követelményeket.
                  
               
                     (2)
                  
                  
                     Az e rendeletben előírt műszaki leírások, intézkedések és egyéb követelmények összhangban vannak a fizetésképtelenségi eljárásokkal foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2015/848 rendelet 25. cikke (2) bekezdésének a)–f) pontjaiban említett, a fizetésképtelenségi nyilvántartások összekapcsolására szolgáló rendszer végrehajtásának egységes feltételeit biztosító műszaki leírásokat, intézkedéseket és egyéb követelményeket a melléklet tartalmazza.
            A fizetésképtelenségi nyilvántartásokat össze kell kapcsolni e műszaki leírások, intézkedések és egyéb követelmények szerint 2021. június 30-ig.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ez a rendelet a Szerződéseknek megfelelően teljes egészében kötelező és közvetlenül alkalmazandó valamennyi tagállamban.
         
         
            Kelt Brüsszelben, 2019. június 4-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 141., 2015.6.5., 19. o.
         
      
      
         
            MELLÉKLET
            
               AZ 1. CIKK SZERINTI MŰSZAKI LEÍRÁSOK, INTÉZKEDÉSEK ÉS EGYÉB KÖVETELMÉNYEK MEGÁLLAPÍTÁSÁRÓL
            
            1.   Tárgy
            
            A fizetésképtelenségi nyilvántartások összekapcsolására szolgáló rendszer (a továbbiakban: IRI) a nemzeti nyilvántartásokat és az európai igazságügyi portált összekapcsoló decentralizált rendszer. Az IRI központi keresőszolgáltatásként működik, amely az (EU) 2015/848 rendelet által megállapított összes kötelező információt, valamint a nemzeti nyilvántartásokban szereplő egyéb információt és dokumentumot elérhetővé teszi.
            2.   Fogalommeghatározások
            
            a)   „HyperText Transport Protocol Secure” vagy „HTTPS”: titkosított kommunikációs és biztonságos csatlakozási csatornák;
            b)   „Fizetésképtelenségi adatrekord”: az (EU) 2015/848 rendelet 24. cikkében említett, valamely adós fizetésképtelenségi eljárására vonatkozó olyan információk összessége, amelyet a nemzeti fizetésképtelenségi nyilvántartásokban közzé kell tenni, és amely az (EU) 2015/848 rendelet 25. cikkében meghatározottak szerint a központi elektronikus hozzáférési ponton (az európai igazságügyi portálon) keresztül érhető el.
            c)   „tagállami fizetésképtelenségi nyilvántartási végpont”: a fizetésképtelenségi adatrekord információk forrása; az európai igazságügyi portál lekérdezi az ezen információk birtokosaként eljáró tagállami fizetésképtelenségi nyilvántartási végpontot, és biztosítja a kért adatokat;
            d)   „nemzeti nyilvántartási szám”: az a nyilvántartási szám, amely alatt a jogi személy bejegyzésre került a cégnyilvántartásba, vagy az összehasonlítható nyilvántartásba, illetve a magánszemélyek vonatkozásában a személyi azonosító szám, vagy azzal egyenértékű azonosító szám.
            e)   „származási letagadhatatlanság”: azon intézkedések, amelyek igazolják az adatok sértetlenségét és származását olyan módszerek segítségével, mint a digitális tanúsítás, a nyilvános kulcsú infrastruktúra, és a digitális aláírások;
            f)   „beérkezési letagadhatatlanság”: azon intézkedések, amelyek igazolják a kibocsátó számára az adatok meghatározott címzetthez történő beérkezését olyan módszerek segítségével, mint a digitális tanúsítás, a nyilvános kulcsú infrastruktúra, és a digitális aláírások;
            g)   „platform”: az európai igazságügyi portálon működő központi keresőrendszer;
            h)   „nyilvántartás”: az (EU) 2015/848 rendelet 24. cikkében meghatározott fizetésképtelenségi nyilvántartások;
            i)   „egyszerű objektumelérési protokoll”: a World Wide Web Konzorcium szabványainak megfelelő olyan üzenetküldő protokollra vonatkozó előírás, amely a webes szolgáltatások számítógépes hálózatokon belüli megvalósítására vonatkozó strukturált információ cseréjéhez alkalmazandó;
            j)   „webes szolgáltatás”: olyan szoftverrendszer, amelynek célja az együttműködő gépek közötti kapcsolat támogatása egy hálózaton belül; amely géppel feldolgozható formátumban leírt interfésszel rendelkezik.
            3.   Az adatközlés módja
            
            3.1.   Az IRI a nyilvántartások összekapcsolása céljából szolgáltatásalapú elektronikus adatközlési módszereket – például webes szolgáltatásokat, vagy más újrahasználható digitális szolgáltatási infrastruktúrákat – alkalmaz.
            3.2.   Az európai igazságügyi portál és a platform illetve egy tagállami fizetésképtelenségi nyilvántartási végpont és a platform közötti kommunikáció közvetlen kommunikáció. A platformról a nyilvántartások felé irányuló kommunikáció közvetlen kommunikáció vagy többszereplős kommunikáció lehet.
            4.   Kommunikációs protokollok
            
            4.1.   A portál, a platform, a nyilvántartások és az opcionális hozzáférési pontok közötti kommunikáció céljából biztonságos internet protokollokat – mint a https – kell használni.
            4.2.   Strukturált adatok és metaadatok továbbítása szabványos kommunikációs protokollok, például Simple Object Access Protocol (SOAP) használatával történik.
            5.   Biztonsági előírások
            
            Az IRI-n keresztül történő információáramlás és -megosztás tekintetében az információtechnológiai biztonsági minimumkövetelmények betartását biztosító műszaki intézkedések az alábbiakat foglalják magukban:
            
                        a)
                     
                     
                        az információ bizalmas jellegét biztosító intézkedések, többek között biztonságos csatornák (https) használata;
                     
                  
                        b)
                     
                     
                        az adatcsere során az adatok integritását biztosító intézkedések;
                     
                  
                        c)
                     
                     
                        az IRI-n belül annak biztosítására szolgáló intézkedések, hogy a küldő eredete és az információ beérkezése ne lehessen letagadható;
                     
                  
                        d)
                     
                     
                        olyan intézkedések, amelyek biztosítják, hogy a biztonsági események az információtechnológiai biztonsági követelményekre vonatkozó nemzetközi ajánlásokkal összhangban kerüljenek rögzítésre;
                     
                  
                        e)
                     
                     
                        bármely nyilvántartott felhasználó hitelesítését és engedélyezését, valamint az IRI-n belül a portállal, platformmal vagy a nyilvántartásokkal összekapcsolt rendszerek azonosságának vizsgálatát lehetővé tévő intézkedések;
                     
                  
                        f)
                     
                     
                        olyan intézkedések, amelyek az automatizált keresések – például a captcha modul használata –, a nyilvántartások lemásolása elleni védelemre irányulnak, mint például az egyes nyilvántartásokból visszaküldött eredmények maximum számának meghatározása.
                     
                  6.   A nyilvántartások és az IRI közötti információcserébe tartozó adatok
            
            6.1.   A tagállamok valamennyi nyilvántartására vonatkozó azonos szerkezetű és típusú közös információkészlet megnevezése a továbbiakban: fizetésképtelenségi adatrekordtörzs.
            Minden tagállam lehetőséget kap arra, hogy a fizetésképtelenségi adatrekordtörzset konkrét információkkal bővítse. A fizetésképtelenségi adatrekordból származó adatot a létrehozott interfész leírás alapján kell modellezni.
            6.2.   Az információcsere kiterjed a beérkezés, a rögzítés és a jelentéstétel céljából szükséges üzenetekre is.
            7.   A szabványos üzenetformátum szerkezete
            
            A nyilvántartások és a platform, illetve a portál közötti információcsere szabványos adatstrukturálási módszereken alapul és kifejezésére szabványos üzenetformátum, például XML-formátum alkalmazandó.
            8.   A platformon közlendő adatok
            
            8.1.   Az interoperabilitásra vonatkozó követelmények előírják, hogy az egyes nyilvántartások által nyújtandó szolgáltatásoknak egységeseknek kell lenniük, és ugyanazokat az interfészeket kell tartalmazniuk, annak érdekében, hogy a hívó alkalmazásnak – mint az európai igazságügyi portál – egyetlen típusú interfésszel kelljen kölcsönhatásba lépnie, amely egy közös adatelem-készletet jelenít meg. Ez a megközelítés megköveteli, hogy a tagállamok összehangolják a belső adatstruktúráikat annak érdekében, hogy a Bizottság által rendelkezésre bocsátott interfész-előírásoknak megfeleljenek.
            8.2.   A platformon rendeltetésének betöltése érdekében a következő adatokat kell közölni:
            
                        a)
                     
                     
                        A platformmal összekapcsolt rendszerek azonosítását lehetővé tévő adatok; ilyen adat állhat URL-ekből, amelyek egyedileg azonosítják az IRI-ben szereplő rendszereket;
                     
                  
                        b)
                     
                     
                        minden más olyan működési adat, amelynek segítségével a megfelelő és hatékony keresőszolgáltatás, valamint a nyilvántartások kölcsönös átjárhatósága biztosítható a platformon. Ezen adatok körébe kódlisták, referenciaadatok, glosszáriumok, e metaadatok vonatkozó fordításai tartozhatnak, valamint rögzítési és jelentéstételi adatok.
                     
                  8.3.   A platform által kezelt adatok és metaadatok feldolgozása és tárolása a jelen melléklet 5. szakaszában meghatározott biztonsági követelményekkel összhangban történik.
            9.   A rendszer üzemeltetésének módszere és a platform által nyújtott informatikai szolgáltatások
            
            9.1.   Az információmegosztás és információcsere tekintetében a rendszer üzemeltetése az alábbi technikai módszeren alapul:
            
                        a)
                     
                     
                        a megfelelő nyelvi változatban történő üzenettovábbítás céljából a platform referenciaadat-eszközöket bocsát rendelkezésre, például kódlistákat, ellenőrzött szótárakat és glosszáriumokat;
                     
                  
                        b)
                     
                     
                        adott esetben a szótárakban és szószedetekben szereplő terminusokat le kell fordítani az EU hivatalos nyelveire; lehetőség szerint elismert szabványokat és szabványosított üzenetformátumokat kell alkalmazni.
                     
                  9.2.   A Bizottság tájékoztatni fogja a tagállamokat az üzemeltetés és a platform által nyújtott informatikai szolgáltatások nyújtásának részleteiről.
            10.   Keresési szempontok
            
            10.1.   Az IRI-n keresztül végzett keresés indításakor ki kell jelölni legalább egy országot.
            10.2.   A portál az alábbi harmonizált keresési szempontokat kínálja fel:
            
                        a)
                     
                     
                        név,
                     
                  
                        b)
                     
                     
                        nemzeti nyilvántartási szám
                     
                  E két szempont felváltva, illetve együttesen is alkalmazható.
            10.3.   A portál egyéb keresési szempontokat is felkínálhat.
            11.   Fizetési módok
            
            11.1.   Azon dokumentumok és adatok esetében, amelyek kiadásáért a tagállamok díjat számolnak fel és amelyek az IRI-n keresztül az e-igazságügyi portálon hozzáférhetők, a rendszer a felhasználók számára lehetővé teszi a széleskörűen elterjedt fizetési módszerekkel, például hitel- és betéti kártyával történő online fizetést.
            11.2.   A rendszer alternatív online fizetési módszereket, pl. banki átutalást vagy különböző letéti konstrukciókat (virtuális pénztárca) is felkínálhat.
            12.   A szolgáltatások rendelkezésre állása
            
            12.1.   A szolgáltatás megszakítás nélkül rendelkezésre áll, a rendszer legalább 98 %-os rendelkezésre állási arányával, ide nem értve a tervezett karbantartást.
            12.2.   A tagállamok a karbantartási műveletekről az alábbiak szerint értesítik a Bizottságot:
            
                        a)
                     
                     
                        öt munkanappal korábban olyan karbantartási műveletek esetén, amelyek legfeljebb 4 órás leállást okozhatnak;
                     
                  
                        b)
                     
                     
                        10 munkanappal korábban olyan karbantartási műveletek esetén, amelyek legfeljebb 12 órás leállást okozhatnak;
                     
                  
                        c)
                     
                     
                        30 munkanappal korábban az adatközpont infrastruktúrájának olyan karbantartási munkálatai esetén, amelyek legfeljebb évente hat napos leállást okozhatnak.
                     
                  Amennyiben lehetséges, a karbantartási műveleteket a hivatali órákon kívüli időpontban (közép-európai idő szerint 19:00 és 8:00 óra között) kell végezni.
            12.3.   Ha a tagállamok heti rendszeres karbantartási időket határoztak meg, értesítik a Bizottságot arról, hogy ezeket a meghatározott időszakokat a hét mely napjára és milyen időpontra ütemezik. A fenti 12.2. pont a)–c) alpontjaiban foglalt kötelezettségek sérelme nélkül, ha a tagállamok által működtetett rendszer ilyen előre meghatározott időszakon belül válik hozzáférhetetlenné, a tagállamok eltekinthetnek a Bizottság esetenkénti értesítésétől.
            12.4.   Valamely tagállami rendszer váratlan műszaki meghibásodása esetén az érintett tagállam haladéktalanul értesíti a Bizottságot az általa működtetett rendszer hozzáférhetetlenné válásáról, valamint, ha ismeretes, a szolgáltatás várható helyreállításának időpontjáról.
            12.5.   Bármely olyan változás esetén, amely hatással lehet a központi platformmal való kapcsolatra, a tagállam előzetesen tájékoztatja a Bizottságot, amint elegendő műszaki információ áll rendelkezésre a változással kapcsolatban.
            12.6.   A központi platform vagy a portál váratlan műszaki meghibásodása esetén a Bizottság haladéktalanul értesíti a tagállamokat a platform vagy a portál hozzáférhetetlenné válásáról, valamint, ha ismeretes, a szolgáltatás várható helyreállításának időpontjáról.
            13.   Az átírás szabályai
            
            A tagállami végrehajtás támogatja az átírás és a latin betűkkel való írás nemzeti előírásait a különleges karakterek használatát illetően, a keresési adatok és a visszaküldött eredmények tekintetében.